Vyzývam automobilový priemysel, aby sa očistil a situáciu napravil. Namiesto hľadania medzier by mali investovať do ekologických automobilov zajtrajška.

Balíkom sa vytvoria jasné, realistické a presaditeľné pravidlá, ktoré pomôžu zaistiť rovnaké podmienky pre všetkých európskych aktérov daného odvetvia a posilniť ich dôveryhodnosť. Zároveň sa ním stanoví jasný smer k dosiahnutiu záväzkov, ku ktorým EÚ pristúpila v rámci Parížskej dohody, a bude stimulovať inovácia v nových technológiách i obchodných modeloch, ako aj efektívne využívanie všetkých druhov nákladnej dopravy. Okrem toho podporné opatrenia v tomto balíku pomôžu zaistiť plynulú transformáciu a lepšiu predvídateľnosť budúceho smerovania. Spotrebitelia si skutočne osvoja ekologické vozidlá a iné riešenia ekologickej mobility iba vtedy, ak bude k dispozícii infraštruktúra pre alternatívne palivá a ak budú môcť informovane vyhodnotiť náklady na jednotlivé palivá v ponuke, ako aj súvisiace celkové náklady spojené s vlastníctvom takýchto vozidiel počas celej ich životnosti. Napokon je cieľom týchto opatrení aj sprístupniť nové služby mobility všetkým Európanom a poskytnúť pracovníkom, komunitám a zložkám hodnotového reťazca v automobilovom priemysle, ako aj ďalším aktérom, ktorí by mohli byť touto transformáciou znevýhodnení, nové perspektívy do budúcnosti.

Dnes prezentovaný balík návrhov v rámci iniciatívy „Európa v pohybe“ sa zameriava na pomoc európskemu automobilovému priemyslu a sektoru mobility pripraviť sa na budúcnosť, a to nastavením tých správnych podmienok a stimulov na to, aby toto odvetvie bolo globálne konkurencieschopné a aby prinášalo inovácie, rast a pracovné miesta. Zároveň majú navrhované opatrenia zaistiť, aby mobilita v budúcnosti zostala ekologická, prístupná a cenovo dostupná pre každého, a aby sa obnovila dôvera spotrebiteľov. To je kľúčové vzhľadom na krízu dôvery, pokiaľ ide o emisie naftových motorov, ktorú spôsobil automobilový priemysel. Pravidlá musia byť razantné a musia sa riadne presadzovať, pričom Európania musia mať k dispozícii prístupné a cenovo dostupné dopravné alternatívy k vozidlám s pohonom na fosílne palivá, a preto treba náležite zacieliť a koordinovať aj investície do infraštruktúry pre alternatívne palivá.

Treba urýchliť zavádzanie infraštruktúry pre alternatívne palivá a odstrániť chýbajúce miesta. Tu EÚ môže a musí zasiahnuť. Finančná podpora EÚ bude kľúčová na čiastočné pokrytie potrieb financovania v oblastiach, kde investičný trh stále zlyháva, ako napríklad základná transeurópska dopravná sieť. Túto verejnú podporu treba vnímať ako spôsob mobilizácie významných súkromných investícií, a to aj vďaka novým metódam financovania ako kombinovanie grantov s úvermi, ktoré podporuje Investičný plán pre Európu. Balík zahŕňa akčný plán na podporu investícií do infraštruktúry pre alternatívne palivá a rozvoj siete rýchlych a interoperabilných dobíjacích a plniacich staníc po celej Únii.

Riešenie energetickej a klimatickej otázky je veľkou príležitosťou pre priemyselné odvetvia EÚ na zvýšenie konkurencieschopnosti a upevnenie vedúcej globálnej pozície vďaka inovácii. Naši hlavní obchodní partneri sa už týmto smerom uberajú – Čína na roky 2019 a 2020 stanovuje ambiciózne ciele v oblasti výroby a dovozu ekologických vozidiel (t. j. automobilov s elektrickým pohonom a palivovým článkom), ktoré sa vyčísľujú na úrovni zhruba 5 % všetkých nových predaných vozidiel v roku 2019. Automobily vynašla Európa a Európa sa musí chopiť vedenia v ich obrode.

Priemysel EÚ ako taký a osobitne sektor automobilovej dopravy a mobility prechádzajú významnými transformáciami z hľadiska obchodnej činnosti, ponuky produktov a procesov. Medzi najvýraznejšie prvky tejto evolúcie patrí znižovanie emisií, inovácia v oblasti elektrických hnacích sústav, samostatne jazdiace a prepojené vozidlá, ale digitalizácia a automatizácia zásadne mení aj tradičné výrobné procesy. Hodnotové reťazce v automobilovom odvetví vrátane výroby súčiastok sa rýchlo menia a na trh prichádzajú noví hráči. Zároveň čelí európsky automobilový priemysel dôležitej úlohe opäť si získať dôveru spotrebiteľov.

Automobilový priemysel je pre prosperitu Európy kľúčový – zamestnáva 12 miliónov ľudí v odvetviach výroby, predaja, údržby a dopravy, pričom tvorí 4 % hrubého domáceho produktu EÚ. Automobilový priemysel EÚ je jedným z najväčších svetových výrobcov motorových vozidiel. Ide o najväčšieho súkromného prispievateľa do výskumu a vývoja, kde ročne investuje vyše 50 miliárd EUR.

Našou ambíciou je, aby bol priemysel EÚ silnejší a konkurencieschopnejší z dlhodobého hľadiska. Inovácia, digitalizácia a dekarbonizácia sú kľúčom k zachovaniu vedúceho postavenia Európy v automobilizme zajtrajška. Je to ústredný pilier širšej priemyselnej politiky EÚ.

Tieto prebiehajúce priemyselné zmeny zároveň výrazne nútia pracovnú silu prispôsobiť sa; musia ich teda sprevádzať opatrenia na zaistenie plynulého prechodu a posilnenie odolnosti, aby ľudia a komunity mohli využiť nové príležitosti. Tieto opatrenia sa musia zamerať na nové požiadavky pracovných miest, podporovať celoživotné vzdelávanie a pracovníkov pri zmene zamestnania a aktívne pomáhať ľuďom v dotknutých odvetviach, ktorí by pre rekvalifikáciu alebo nájdenie nového zamestnania mohli byť nútení zmeniť odvetvie. Komisia v partnerstve s členskými štátmi a so zainteresovanými stranami ako zamestnávatelia, zástupcovia pracovníkov a poskytovatelia vzdelávania a odbornej prípravy podporuje odolnosť a konkurencieschopnosť trhov práce, zameriava sa na chýbajúce zručnosti a rozdiely medzi ponukou a dopytom v tejto oblasti, a zároveň podporuje rozvoj nových zručností učením sa v zahraničí. Medzi hlavné iniciatívy patrí program zručností pre EÚ, koncepcia sektorovej spolupráce v oblasti zručností, Európsky sociálny fond a program Erasmus+. Komisia takisto identifikuje možnosti maximalizácie európskeho inovačného potenciálu cestou „inteligentnej špecializácie“ na regionálnej úrovni, čo zahŕňa posilňovanie sociálnej odolnosti komunít súčasnou produkciou hospodárskej činnosti a tvorbou pracovných miest, ako aj podporu transformujúcich sa regiónov. Pripravia sa aj nástroje pre priemysel a poskytovateľov vzdelávania a odbornej prípravy, s cieľom podporiť informovanosť pre oblasť zručností a predvídanie potrieb.

Právne predpisy EÚ musia dať priemyslu správne stimuly, aby sa držal cesty dekarbonizácie a zároveň si udržal vedúce postavenie v technologickej sfére i na globálnom priemyselnom poli. Znamená to, že investície do dekarbonizácie musia ísť ruka v ruke s investíciami do digitalizácie a automatizácie, aby sa Európa mohla ujať vedenia aj v tomto významnom technologickom súťažení. Napriek očakávanému rýchlemu vzostupu ekologických (najmä elektrických) vozidiel sa predpokladá, že bez prijatia nových politík by v roku 2030 malo stále zhruba 90 % áut na európskych cestách výlučne spaľovací motor. Aby bol transformačný proces vyvážený a udržateľný, treba naďalej investovať do zvyšovania palivovej úspornosti vozidiel a úspešne uvádzať na trh viac vozidiel s nízkymi a nulovými emisiami. Tento vyvážený prístup ponecháva priestor na ďalšie zefektívňovanie spaľovacieho motora, pričom zároveň zabezpečí potrebný čas na rozvoj infraštruktúry a trhový nástup výkonnejších ekologických vozidiel, ktoré budú cenovo dostupné a budú k dispozícii všetkým Európanom.

Návrh Komisie na normy emisií CO2 pre osobné automobily a dodávky po roku 2020 preto zahŕňa ambiciózne, no zároveň realistické ciele znižovania emisií na roky 2025 a 2030. Zároveň miesto predpisovania konkrétnych technológií s pevnými kvótami zavádza kreditný systém založený na referenčných hodnotách podielu vozidiel s nízkymi a nulovými emisiami. Dáva investorom do alternatívnych pohonov a palivových infraštruktúr jasný a silný signál s úmyslom poskytnúť silné stimuly priekopníckym spoločnostiam, aby ďalej investovali do nízkouhlíkových technológií. Preskúmanie legislatívy v polovici trvania umožní Komisii vyhodnotiť jej účinnosť a podľa potreby navrhnúť zmeny.

Komisia považuje za dôležité, aby definícia vozidiel s nízkymi a nulovými emisiami zostala technologicky neutrálna, pričom cieľom je stimulovať trhové uplatnenie vozidiel s nízkymi a nulovými emisiami ako vozidiel, ktoré prinášajú nielen najväčší potenciál z hľadiska znižovania emisií CO2, ale zároveň veľmi významný vedľajší prínos v podobe čistého ovzdušia. Takýto prístup poskytne odvetviu regulačnú stabilitu a dostatok času na plánovanie, pričom urýchli nárast podielu vozidiel s nízkymi a nulovými emisiami na trhu EÚ, prospeje európskym spotrebiteľom a zvýši kvalitu života občanov vďaka čistejšiemu ovzdušiu v našich mestách.

Prepojené a automatizované vozidlá majú veľký potenciál odľahčiť cesty a znížiť uhlíkové emisie, znečistenie ovzdušia i počet úmrtí na našich cestách. Tieto vozidlá už prichádzajú na trh EÚ a z hľadiska konkurencieschopnosti prinášajú odvetviu ďalšie výzvy a príležitosti. Aby sme plne využili prínos plošného cezhraničného testovania, ako aj programy výskumu a financovania na úrovni EÚ i členských štátov, musíme zaistiť súdržné a dobre koordinované cezhraničné alebo celoúnijné zavádzanie a využívanie týchto technológií. Okrem podpory výskumu a inovácie v tejto oblasti Komisia pokračuje v práci na všetkých súvisiacich politických a regulačných otázkach vrátane zohľadnenia odporúčaní skupiny na vysokej úrovni GEAR 2030.

Plošná európska elektromobilita bude znamenať, že EÚ bude potrebovať omnoho viac batérií. Práve na nich stojí táto nová priemyselná revolúcia a sú kľúčovým prvkom prechodu na ekologickú mobilitu. Ich vývoj a výroba zohrávajú pri tomto prechode a pri zavádzaní ekologických energetických systémov strategickú rolu.

Podľa trhových odhadov stúpne svetový dopyt po lítiovo-iónových batériách do roku 2025 z dnešných 78 GWh na 210-535 GWh. Pokiaľ ide o Európu, súčasný dopyt je na úrovni pod 10 GWh a v roku 2025 sa odhaduje medzi 37 až 117 GWh .

Návrh noriem CO2 pre osobné automobily a dodávky vrátane kreditného systému pre vozidlá s nízkymi a nulovými emisiami prinesie potrebnú jednoznačnosť a predvídateľnosť tempa zavádzania v EÚ do roku 2030, pričom spotrebiteľom zároveň uľahčí prístup k cenovo dostupným ekologickejším formám mobility. Oznámenia výrobcov automobilov z hľadiska načasovania a ambícií výroby nových elektrických modelov, ktoré na trh prídu v najbližších rokoch, potvrdzujú očakávanie prudkého nárastu dopytu po batériách. Z pohľadu priemyslu si bude tento nárast do roku 2025 vyžadovať veľké investície do hodnotového reťazca výroby batérií vrátane obrovského zvýšenia kapacít výroby batériových článkov. EÚ má teda jasnú príležitosť prilákať investície v celom tomto hodnotovom reťazci.

Európa preto musí naliehavo prijať rozhodné kroky v záujme vytvorenia úplného hodnotového reťazca vývoja a výroby pokročilých batérií v EÚ. Platí to pre všetky fázy životného cyklu batérie vrátane opätovného použitia alebo recyklácie, ako aj zvýšenej efektívnosti využívania zdrojov a surovín. Zároveň bude dôležité rýchlo prejsť od výskumu k testovaniu a demonštrácii výroby pokročilých batériových článkov v EÚ. Európske firmy majú potrebnú odbornosť a možnosti na to, aby nášmu svetadielu zaručili vedúce postavenie na poli elektromobility a batérií ďalšej generácie. Možno to dosiahnuť vytvorením celoeurópskeho a medziodvetvového batériového ekosystému, ktorý dokáže technologické prvenstvo pretaviť do konkurencieschopnej výroby vysoko výkonných a potrebám zákazníkov prispôsobených batériových systémov v Európe.

Vzhľadom na rozsah a naliehavosť potrebných investícií k tomu nemožno pristupovať nejednotne. Prístup musí byť celoeurópsky. Vzhľadom na dynamickosť globálneho konkurenčného prostredia by sa tento prístup nemal zameriavať iba na jeden projekt či technológiu, ale by sa mal sústrediť na podporu a koordináciu projektov pod vedením odvetvia v celom batériovom dodávateľskom reťazci v spoločných iniciatívach s cieľom zhromaždiť odborné poznatky a financie v tejto konkrétnej oblasti. V každom prípade musí európska stratégia pre batérie pokrývať omnoho viac než len batérie vozidiel, keďže má veľký vplyv na európsky mobilitný a energetický systém, a aj odhliadnuc od tejto skutočnosti má jasný dosah na priemyselnú politiku EÚ a jej stratégie obehového hospodárstva, ako aj na jej hospodárske partnerstvá s tretími krajinami – najmä Afrikou v otázkach surovín.

V záujme naštartovania konkrétnych projektov Komisia vyčlení 200 miliónov priamo na výskum a inováciu batérií z programu Horizont 2020 (pracovný program na roky 2018 – 2020) nad rámec už vyčlenených 150 miliónov EUR. Okrem toho môže atraktívne podmienky financovania priemyselných projektov prostredníctvom Európskej investičnej banky ponúknuť aj Európsky fond pre strategické investície a špecializované finančné nástroje ako InnovFin pre demonštračné projekty v energetike.

Komisia úzko spolupracuje s vedúcimi zástupcami odvetvia z Únie aj s členskými štátmi a vráti sa k týmto otázkam v kontexte „dní priemyslu“ vo februári 2018. Hybnou silou tohto procesu bude priemyselná a inovačná komunita EÚ, ktorá bude mať za cieľ v úzkej spolupráci s Komisiou, Európskou investičnou bankou a členskými štátmi, ktoré prejavia záujem, zriadiť konkurencieschopný a ziskový reťazec vývoja a výroby, podchytiť veľké trhy a podporiť zamestnanosť, rast a investície v celej Európe. Okrem toho má Komisia k dispozícii rôzne nástroje na podporu spoločných investícií a spolupráce súkromných a verejných aktérov v celom hodnotovom reťazci, ako aj jasne definovaný rámec štátnej pomoci na podporu takýchto opatrení.

EÚ má široké portfólio nástrojov, ktoré možno do vývoja batérií zapojiť. Patrí sem Európsky fond pre strategické investície, Európsky fond regionálneho rozvoja (kde je potenciálne k dispozícii 44 miliárd EUR, okrem iného aj na výskum a inovácie v oblasti batérií v rámci stratégií inteligentnej špecializácie vyvinutých v regiónoch EÚ, a 35 miliárd EUR na energeticky efektívnu a dekarbonizovanú dopravu), pričom Európska komisia vyčlení 200 miliónov EUR priamo na výskum a inováciu v oblasti batérií z programu Horizont 2020 (2018 – 2020) nad rámec už vyčlenených 150 miliónov EUR.

5. Závery

Cieľom druhého balíka návrhov v rámci iniciatívy „Európa v pohybe“ je zabezpečiť, aby sa v Európe vyvíjali, ponúkali a vyrábali tie najlepšie riešenia, zariadenia a vozidlá na báze nízko- a bezemisnej, prepojenej a automatizovanej mobility, a aby sme mali zavedenú tú najmodernejšiu podpornú infraštruktúru. Zároveň prispieva k čisteniu životného prostredia pre občanov a zvyšuje ich kvalitu života, najmä vďaka lepšiemu ovzdušiu v mestách a nižšiemu dopravnému zaťaženiu. Opatrenia navrhované v tomto balíku prispievajú aj k obnove dôvery spotrebiteľov.

Balík tak kombinuje opatrenia na strane dopytu i ponuky so zámerom, aby sa Európa vydala cestou nízkoemisnej mobility a aby sa posilnila konkurencieschopnosť európskeho automobilového a mobilitného ekosystému. Zahŕňa jasné odporúčania pre členské štáty, aby odstránili zvyšné infraštrukturálne prekážky a zohľadnili identifikované infraštrukturálne potreby, pričom zároveň uvádza kroky na mobilizáciu finančných prostriedkov na úrovni EÚ tam, kde sú potrebné. Prinesie tak väčšiu politickú a regulačnú istotu a vytvoria sa ním rovnaké podmienky.